钦定古今图书集成/方舆汇编/职方典/第1269卷 > 《槃瓠辩》罗泌
## 钦定古今图书集成/方舆汇编/职方典/第1269卷 > 《槃瓠辩》罗泌

有自辰沅来者云：“泸溪县之西百八十里有武山焉，
其崇千仞，遥望山立，石洞罅启，一石貌，狗人立乎其
傍，是所谓槃瓠者。今县之西南三十里有槃瓠祠，栋
宇宏壮，信知天下有奇迹也。”予曰：“是黄闵《武陵记》所
志者，然实诞也。”曰：“然则所谓槃瓠者非欤？”曰：“非也。何
以言之？予稽夏后氏之书，知之也。《伯益经》云：‘卞明生
白犬，是为蛮人之祖’。”卞明，黄帝氏之曾孙也。白犬者，
乃其子之名，盖若后世之乌彪犬子、豹奴、虎㹠云者，
非狗犬也。虽然，世之诞妄，厥有形影，其言之不典，亦
实自于经也。按《经》又言：“卞明生白犬。”白犬有二，自相
牝牡。郭氏以为自相配合，盖若今之婆罗门半释迦
者。而《应劭书》遂以为高辛氏之犬，名“曰槃瓠，妻帝之
女，乃生六男，六女自相夫妇，是为南蛮。”则知其说原
衍于此，殆以白犬为庞耳。至郭璞、张华、于宝、范晔、李
延寿、梁载言乐史等各自著书，枝叶其说，人以喜听，
而事遂实矣。且其说曰：“募有得犬戎吴将军首者，黄
金千镒邑万家，妻以少女。”杜君卿固疑其诞，谓“黄金
古以斤计，至秦始曰镒，一也。三代分土，汉始分人。古
安得万家之封，二也；将军，周末之官，三也。吴姓，至周
始有，四也。佑之难亦当矣。”又引其《狱中与诸生书》证
之，然不知其说之出乎晔也。高辛之事，常窃诞之，槃
瓠者，特搬狐之转。余按《元中记》，槃瓠浮之东南海中，
是为大封氏。盖因本《风俗通》，然亦不谓蛮人之祖。曰：
“然则泸溪之祠及武山之像何彰耶？”曰：“见石西俯，则
以为为慧远点头；见石东偻，则以为为秦皇赴海。木
石之象物，厥类多矣。偶然唤作木居士，岂特一槃瓠
而己邪？不然，犬戎国之神哉？《经》亦有云：犬戎国有犬
戎神，人面而兽身，非蛮之祖也。”